Na temelju stavka 1. članka 73. Zakona o rodiljnim i roditeljskim potporama („Narodne novine“, broj 152/22) te članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika na \_\_ sjednici od \_\_ prosinca 2024. godine, donosi

**O D L U K U**

**O OSTVARIVANJU PRAVA**

**NA NOVČANU POMOĆ**

**ZA NOVOROĐENO DIJETE**

**Članak 1.**

Ovom Odlukom utvrđuju se uvjeti i način ostvarivanja prava na novčanu pomoć za roditelje, posvojitelje, skrbnike fizičke osobe i udomitelje (u daljnjem tekstu: korisnici prava) te visina i način isplate iste.

Odredbe ove Odluke ne odnose se na udomiteljstvo kao zanimanje.

**Članak 2.**

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

 **Članak 3.**

Pravo na novčanu pomoć u smislu ove Odluke korisnik prava može ostvariti za novorođeno dijete, posvojeno dijete, dijete stavljeno pod skrbništvo, udomljeno, mrtvorođeno dijete, dijete umrlo po porodu ili dijete umrlo nedugo nakon poroda.

**Članak 4.**

Novčanom pomoći, u smislu ove Odluke, podrazumijeva se jednokratna novčana pomoć i stalna godišnja pomoć.

Jednokratnom novčanom pomoći smatra se pravo korisnika na jednokratni novčani iznos za novorođeno, posvojeno ili stavljeno pod skrbništvo, prvo ili drugo dijete.

Iznimno, pravo na jednokratnu novčanu pomoć može se ostvariti i za mrtvorođeno dijete, dijete umrlo po porodu ili dijete umrlo nedugo nakon poroda, s obzirom na ukupan broj ostale djece korisnika prava. Pravo na jednokratnu novčanu pomoć može se ostvariti i za udomljeno dijete kojeg korisnik prava udomljava prvi put, bez obzira na ukupan broj ostale djece u kućanstvu korisnika prava.

Stalnom godišnjom pomoći smatra se pravo korisnika na stalni godišnji novčani iznos za treće novorođeno, posvojeno ili stavljeno pod skrbništvo te svako daljnje dijete za razdoblje do navršene sedme godine djetetova života za koje se podnosi zahtjev.

U slučaju iz stavka 3. ovoga članka ne postoji mogućnost ostvarivanja prava na stalnu godišnju pomoć.

**Članak 5.**

Visina jednokratne novčane pomoći iz stavka 2. članka 4. ove Odluke za korisnika prava iznosi:

- za prvo dijete (novorođeno, posvojeno ili stavljeno pod skrbništvo) – 400,00 EUR;

- za drugo dijete (novorođeno, posvojeno ili stavljeno pod skrbništvo) – 530,00 EUR.

Visina jednokratne novčane pomoći iz stavka 3. članka 4. ove Odluke iznosi:

 - za dijete kojem korisnik prava pruža uslugu smještaja u udomiteljsku obitelj prvi put, bez obzira na ukupan broj ostale djece u kućanstvu korisnika prava – 400,00 EUR;

 - za prvo dijete (mrtvorođeno, umrlo po porodu ili dijete umrlo nedugo nakon poroda) – 400,00 EUR;

- za drugo dijete (mrtvorođeno, umrlo po porodu ili dijete umrlo nedugo nakon poroda) – 530,00 EUR;

 - za treće dijete i svako daljnje dijete (mrtvorođeno, umrlo po porodu ili dijete umrlo nedugo nakon poroda) – 700,00 EUR (iznos jednog godišnjeg obroka).

Visina stalne godišnje pomoći iz stavka 4. članka 4. ove Odluke iznosi:

- za treće dijete (novorođeno, posvojeno ili stavljeno pod skrbništvo) te svako daljnje dijete korisnika prava – 4.900,00 EUR koje će biti isplaćene u jednakim godišnjim obrocima za svaku godinu tijekom 7 kalendarskih godina, jednom godišnje u mjesecu rođenja djeteta, na osnovi podnesenog zahtjeva korisnika prava za tu kalendarsku godinu. Obroci će se isplaćivati isključivo nakon podnošenja zahtjeva korisnika prava (s pripadajućom dokumentacijom) za svaku kalendarsku godinu. U slučaju nepodnošenja zahtjeva korisnik gubi pravo na naknadu za godinu u kojoj je propustio podnijeti zahtjev.

Iznimno od stavka 3. ovog članka, ukoliko je dijete posvojeno ili stavljeno pod skrbništvo nakon prve godine starosti djeteta, iznos stalne godišnje pomoći umanjuje se za godišnji obrok proporcionalno starosti djeteta.

U slučaju razvoda braka roditelja djeteta rođenog u bračnoj zajednici ili izvanbračnoj zajednici koja je prestala, utvrđeno pravo na jednokratnu novčanu pomoć ili stalnu godišnju pomoć pripada onom roditelju kojem je dijete povjereno na brigu i skrb od strane nadležnog tijela odnosno roditelju koji živi na istom prebivalištu s djetetom.

 Novčana pomoć može se ostvariti samo jedanput za isto dijete.

Sredstva za isplatu novčane pomoći bit će osigurana u proračunu Grada Šibenika za tekuću godinu.

**Članak 6.**

Postupak za ostvarivanje novčane pomoći pokreće se podnošenjem urednog zahtjeva za ostvarivanje novčane pomoći (u daljnjem tekstu: zahtjev).

Pravo na novčanu pomoć može ostvariti podnositelj zahtjeva ako u vrijeme podnošenja zahtjeva:

- ima hrvatsko državljanstvo;

- ima neprekidno prijavljeno prebivalište u gradu Šibeniku najmanje godinu dana neposredno prije rođenja, posvojenja ili udomljenja djeteta za koje podnosi zahtjev te dalje neprekidno sve do isplate novčane pomoći u cijelosti;

- ima prijavljeno prebivalište na istoj adresi u gradu Šibeniku kao i dijete za koje podnosi zahtjev;

- ako drugi roditelj ima prijavljeno prebivalište u gradu Šibeniku ili ako je drugi

roditelj stranac s privremenim ili stalnim boravkom u gradu Šibeniku, u vrijeme podnošenja zahtjeva te dalje neprekidno do isplate novčane pomoći u cijelosti.

Odredba stavka 2. podstavka 3. ovog članka ne odnosi se na udomitelja ili skrbnika kao korisnika prava ovisno o odredbama rješenja nadležnog tijela.

Novčana pomoć ne može se ostvariti ako je podnositelju zahtjeva pravomoćnim rješenjem nadležnog tijela izrečena mjera oduzimanja prava na stanovanje s djetetom i povjeravanje svakodnevne skrbi o djetetu drugoj osobi, udomiteljskoj obitelji ili ustanovi socijalne skrbi.

**Članak 7.**

Zahtjev podnosi korisnik prava Upravnom odjelu za društvene djelatnosti Grada Šibenika u roku od 6 mjeseci od dana rođenja djeteta za koje se podnosi zahtjev.

Posvojitelj malodobnog djeteta koji ispunjava uvjete iz ove Odluke može podnijeti zahtjev iz stavka 1. ovog članka u roku od 6 mjeseci od dana pravomoćnosti rješenja o posvojenju, pod uvjetom da posvojeno dijete za koje se podnosi zahtjev nije starije od sedam godina.

Skrbnik malodobnog djeteta koji ispunjava uvjete iz ove Odluke može podnijeti zahtjev iz stavka 1. ovog članka u roku od 6 mjeseci od dana pravomoćnosti rješenja o stavljanju pod skrbništvo, pod uvjetom da dijete štićenik nije starije od sedam godina.

Udomitelj malodobnog djeteta koji ispunjava uvjete iz ove Odluke može podnijeti zahtjev iz stavka 1. ovog članka u roku od 6 mjeseci od dana pravomoćnosti rješenja o smještaju u udomiteljsku obitelj, pod uvjetom da udomljeno dijete za koje se podnosi zahtjev nije starije od sedam godina.

Zahtjev za novčanu pomoć za mrtvorođeno dijete, dijete umrlo po porodu ili dijete umrlo nedugo nakon poroda, korisnik prava može podnijeti u roku od 6 mjeseci od rođenja djeteta.

Zahtjev iz stavka 1. ovog članka podnosi se putem sustava „e-Novorođenče“ o čemu pročelnik Upravnog odjela za društvene djelatnosti donosi Rješenje o isplati novčane pomoći za novorođeno dijete (u daljnjem tekstu: Rješenje) u roku od 30 dana od dana podnošenja zahtjeva s potpunom dokumentacijom. U svim drugim slučajevima, zahtjev je moguće podnijeti u pisanom obliku neposrednom predajom u pisarnicu Grada Šibenika, slanjem poštom ili elektroničkim putem.

 Sukladno članku 5. ove Odluke, korisnici prava koji podnose zahtjev za trećerođeno i više dijete dužni su jednom godišnje, najranije u mjesecu rođenja djeteta, podnijeti zahtjev za ponovljenom uplatom obroka. Isti je moguće podnijeti u pisanom obliku neposrednom predajom u pisarnicu Grada Šibenika, slanjem poštom ili elektroničkim putem.

 U slučaju nepravodobnog podnošenja zahtjeva korisnik gubi pravo na stalnu godišnju novčanu pomoć za godinu u kojoj je propustio podnijeti zahtjev.

**Članak 8.**

Uz zahtjev, korisnik prava odnosno podnositelj zahtjeva dužan je priložiti preslik:

 - dokaza o državljanstvu (domovnica ili osobna iskaznica ili putovnica) – za podnositelja zahtjeva;

* dokaza o broju maloljetne djece koja s njim žive u zajedničkom kućanstvu te koja su

mu dodijeljena na brigu i skrb (rodni list – za svu djecu navedenu u zahtjevu s upisanim datumima rođenja djeteta, sve potrebne promjene u dokumentima u slučaju razvoda braka, promjene imena ili prezimena, i dr.);

* putovnice s važećom klauzulom odobrenja boravka ili osobne iskaznice za

stranog državljanina;

* kartice tekućeg računa–podnositelja zahtjeva;
* ostale dokumente ovisno o okolnostima (pravomoćna presuda o razvodu braka, pravomoćno rješenje o posvojenju, pravomoćno rješenje o stavljanju pod skrbništvo, pravomoćno rješenje o smještaju u udomiteljsku obitelj, smrtni list novorođenog djeteta, potvrda nadležnog područnog ureda Hrvatskog zavoda za socijalni rad o upisu u Registar udomitelja i o broju smještene djece ili ostali dokumenti na traženje službenika).

**Članak 9.**

 Protiv Rješenja iz članka 7. ove Odluke može se izjaviti žalba nadležnom ministarstvu u roku od 15 dana od dostave Rješenja.

**Članak 10.**

Pomoć se isplaćuje u novcu na broj tekućeg računa korisnika prava koji je naveden kao podnositelj zahtjeva.

 **Članak 11.**

Korisnik prava dužan je Upravnom odjelu za društvene djelatnosti prijaviti svaku promjenu činjenica koje utječu na ostvarivanje prava propisanih ovom Odlukom u roku od 15 dana od dana nastanka promjene.

Ukoliko korisnik iz stavka 1. ovog članka neosnovano primi novčanu pomoć, dužan je vratiti primljene nepripadajuće novčane iznose iz članka 5. ove Odluke u roku koji odredi Upravni odjel za društvene djelatnosti Grada Šibenika. U suprotnome, Upravni odjel za društvene djelatnosti će povrat nepripadajućih novčanih iznosa ostvariti tužbom pred nadležnim sudom.

 **Članak 12.**

Ako je korisnik prava koji je podnositelj zahtjeva preminuo ili odjavio prebivalište sa zajedničke adrese stanovanja s djetetom, neisplaćeni iznosi, odnosno obroci, bit će isplaćeni drugom roditelju, odnosno skrbniku djeteta, uz uvjet da s djetetom za koje je podnesen zahtjev, živi u zajedničkom kućanstvu.

**Članak 13.**

 Pravo na novčanu pomoć prestaje:

* za prvo i drugo dijete (novorođeno, posvojeno ili stavljeno pod skrbništvo) po isplati jednokratne novčane pomoći;
* za treće i svako daljnje dijete (novorođeno, posvojeno ili stavljeno pod skrbništvo) isplatom sedmog obroka stalne godišnje pomoći;
* za prvo, drugo, treće i svako daljnje dijete (mrtvorođeno, umrlo po porodu ili dijete umrlo nedugo nakon poroda) po isplati jednokratne novčane pomoći;
* za dijete kojem korisnik prava pruža uslugu smještaja u udomiteljsku obitelj po isplati jednokratne novčane pomoći;
* posljednjeg dana u mjesecu u kojem je odjavljeno prebivalište bilo kojeg roditelja

ili djeteta za koje je podnesen zahtjev, odnosno posljednjeg dana u mjesecu u kojem je prestao privremeni ili stalni boravak roditelju strancu u gradu Šibeniku;

* ako je podnositelju zahtjeva ili djetetu za koje se podnosi zahtjev evidentiran privremeni odlazak iz Republike Hrvatske;
* posljednjeg dana u mjesecu u kojem se promijenio broj djece u zajedničkom kućanstvu korisnika u smislu članka 5. stavka 5. i članka 6. stavka 4. ove Odluke te smrću djeteta za koje se ostvaruje pravo na novčanu pomoć

 O prestanku prava iz stavka 1. podstavka 5. i 6. ovog članka Upravni odjel za društvene djelatnosti odlučit će po službenoj dužnosti.

**Članak 14.**

Odredbe ove Odluke primjenjuju se i na korisnike koji su ostvarili pravo na novčanu pomoć prema odredbama Odluke o ostvarivanju prava na novčanu pomoć roditeljima za novorođeno dijete („Službeni glasnik Grada Šibenika“, broj 2/14, 8/15, 9/18, 6/20 i 8/21).

**Članak 15.**

Danom stupanja na snagu ove Odluke, prestaje važiti Odluka o ostvarivanju prava na novčanu pomoć roditeljima za novorođeno dijete („Službeni glasnik Grada Šibenika“, broj 2/14, 8/15, 9/18, 6/20 i 8/21).

**Članak 16.**

Ova Odluka stupa na snagu 1. siječnja 2025. godine, a objavit će se u „Službenom glasniku Grada Šibenika“.

KLASA: 551-01/24-01/\_\_

URBROJ: 2182-1-05/1-24-\_\_

Šibenik, \_\_ prosinca 2024.

GRADSKO VIJEĆE GRADA ŠIBENIKA

 PREDSJEDNIK

 dr. sc. Dragan Zlatović

**O B R A Z L O Ž E NJ E**

Odlukom o ostvarivanju prava na novčanu pomoć roditeljima za novorođeno dijete, („Službeni glasnik Grada Šibenika“, broj 2/14, 8/15, 9/18, 6/20 i 8/21) utvrđeni su uvjeti i način ostvarivanja prava na novčanu pomoć roditeljima za novorođeno dijete, visina i oblik pomoći.

Vijećnik Gradskog vijeća Nenad Samaržija uputio je prijedlog ove Odluke Gradskom vijeću na usvajanje. Zbog bolje preglednosti, širenja kruga korisnika prava (uključujući udomitelje), provedbe mjera te poticaja demografske obnove, pristupilo se donošenju novog akta kojim se podižu iznosi novčane pomoći roditeljima za novorođeno dijete na način da se dosadašnji iznosi:

- za prvorođeno dijete roditelja podnositelja zahtjeva – 199,08 EUR podižu na **400,00 EUR**;

- za drugorođeno dijete roditelja podnositelja zahtjeva – 265,45 EUR podižu na **530,00 EUR**;

- za trećerođeno i svako daljnje dijete roditelja podnositelja zahtjeva –3.716,23 EUR (530,89 EUR godišnje) **podižu na 4.900,00 EUR** (700,00 EUR godišnje) koje će biti isplaćene u jednakim godišnjim obrocima tijekom 7 kalendarskih godina jednom godišnje u mjesecu rođenja djeteta, na osnovi podnesenog zahtjeva roditelja za tu kalendarsku godinu.

 Predlaže se Gradskom vijeću Grada Šibenika usvajanje predmetne Odluke.